**GOVOR PREDSEDNICE REPUBLIKE SLOVENIJE NATAŠE PIRC MUSAR NA PREDVAJANJU FILMA »PRIJATELJI MLADIH – 70 LET ZPMS«**

Ljubljana, dvorana Smelt, 24. februar 2024

Velja govorjena beseda.

*Spoštovani članice in člani Zveze prijateljev mladine Slovenije,*

*spoštovani vsi prisotni,*

Pred enim letom sem se z veseljem in hvaležnostjo do vseh vas ob vaši 70. letnici delovanja udeležila sajenja dreves, ker je naša prihodnost v dobrobiti mladih in v dobrobiti narave. Oboje moramo paziti kot svojo največjo dragocenost. Ob tem sem poudarila in to poudarjam tudi danes ob tej priložnosti,, da si spoštovani članice in člani Zveze prijateljev mladine Slovenije za sedem desetletij ustvarjanja boljše družbe zaslužite najglobljo hvaležnost in spoštovanje vseh nas.

Vaša prehojena pot je tlakovana z mnogo zgodb o lačnih, o trpinčenih otrocih, brezposelnih starših in krivicah, vendar pa je vaša pot tudi zgodba o vas, o vseh generacijah številnih prostovoljcev, ki razžaljenim, prestrašenim in obupanim vsa ta desetletja pomenite zadnje upanje in uteho, ker so pred tem potrkali na mnoga vrata, ki so ostala zaprta. Neizmerljivo število nasmehov otrok, ki ste jim pomagali, jim polepšali življenje, da so navkljub različnim, tudi tragičnim osebnim okoliščinam, imeli nekoga, na katerega so se lahko zanesli, mu zaupali, govori vašo 70-letno zgodbo.

Položaj otrok je v Sloveniji danes boljši tudi zaradi vas. Zasledila sem podatek, da je Zveza prijateljev mladine Slovenije leta 1959 peljala na letovanje kar 35.000 otrok, mnoge med njimi brezplačno oziroma jim je počitnice financirala država. V tistih prvih letih delovanja je bila vaša pozornost usmerjena v zagotavljanje osnovnih življenjskih pogojev in v izboljšanje življenjskih razmer, kot ste zapisali, tudi v vzgojo staršev. Dolgujemo vam večno hvaležnost za projekte kot so Bralna značka, Teden otroka, pa Obisk Dedka Mraza, Otroški parlament. Zaslužni ste, da je vpis v malo šolo obvezen, zaslužni za prejemanje otroških dodatkov, za šole za starše, šolske dispanzerje, za urejeno šolsko prehrano - brala sem o ustanavljanju mlečnih kuhinj v 50. letih, ko so aktivistke DPM zjutraj, ko so šle v službo, še pobrale mleko pri kmetih in ga odnesle v šolske kuhinje, da so ga kuharice prekuhale in ponudile otrokom. Dosegli ste prepoved telesnega kaznovanja otrok, se zavzemali za otrokove pravice in ob tem moram omeniti tudi vzpostavitev TOM telefona - zahvala svetovalcem, ki so se samo v lanskem letu odzvali na več kot 23.000 telefonskih klicev otrok in mladostnikov. Posebej ponosna pa sem ob vseh vas, tudi na mojo svetovalko Biserko Marolt Meden, ki je pod okriljem Zveze prijateljev mladine Slovenije sodelovala pri mnogih projektih, tudi pri ustanovitvi prvega posvetnega materinskega doma v Sloveniji.

Zaradi vedno več revščine, socialnega izključevanja, zanemarjanja, trpinčenja in zlorab, je vedno bolj pomembna tudi vaša humanitarna dejavnost. Ob tem se strinjam z vami in to ob svojem delu tudi poudarjam, da je za zmanjšanje ranljivosti in socialnih razlik potrebno ves čas iskati ustrezne sistemske rešitve, saj nevladne organizacije ne morete venomer in v takem obsegu nadomeščati politike socialnih servisov. Vaše delo ne sme biti samoumevno.

Na tem mestu vam izrekam neizmerno hvaležnost in spoštovanje za vse vaše opravljeno delo, za vaš način življenja, za vaše poslanstvo biti človek človeku. To mora biti poslanstvo vsakega od nas. Kot predsednica Republike Slovenije si bom vedno prizadevala za dobrobit vseh prebivalk in prebivalcev, državljank in državljanov Slovenije, še zlasti najranljivejših skupin naše skupnosti in ob tem podpirala vaša prizadevanja pri pomoči ljudem v stiski, vaše programe in projekte. To je tista najpomembnejša moč, ki jo ima vsak izmed nas in ki je bistvo življenja - da nekomu polepšamo dan.

*Hvala.*